OBH 4459/2001.
Az állampolgári jogok országgyűlési biztosa általános helyettesének jelentése
Előadó: dr. Fogarassy Edit

Az eljárás megindulása:
	A Komlói Rendőrkapitányság fogdáján előzetes letartóztatásban levő panaszos és menyasszonya beadványukban sérelmezték, hogy nem engedélyezik számukra a házasságkötést. Kifogásolták továbbá, hogy a beszélő tartama rövidebb, mint harminc perc.
Az ügyben alkotmányos joggal összefüggő visszásság gyanújára tekintettel vizsgálatot rendeltem el, melynek keretében a Baranya megyei rendőrfőkapitányt a panaszban foglaltak megalapozottságának kivizsgálására kértem fel. 

Érintett alkotmányos jog: 
•	A házasság intézménye védelmének elve (Alkotmány 15. §)

Az ügy jogszabályi háttere:
•	1952. évi IV. törvény a házasságról, a családról és a gyámságról (Csjt.):
3. § (1) A házasságkötést megelőzően a házasulóknak az anyakönyvvezető előtt ki kell jelenteniük, hogy házasságuknak legjobb tudomásuk szerint nincs törvényes akadálya, egyszersmind igazolniuk kell, hogy házasságkötésük törvényes feltételei fennállnak. Jogszabály a házasságkötés előtti tanácsadáson való részvételt kötelezővé teheti.
(2) A házasságkötést az anyakönyvvezető csak a házasságkötési szándék bejelentését követő harminc nap utáni időpontra tűzheti ki. A jegyző e határidő alól felmentést adhat.

•	19/1995. (XII. 13.) BM rendelet a rendőrségi fogdák rendjéről:
2. § (1) A fogvatartott
c) előzetesen letartóztatott hozzátartozójával és - az ügyész, a vádirat benyújtása után a bíróság jóváhagyásával - más személyekkel levelezhet, legalább havonta két alkalommal fogadhat látogatót, hetente két alkalommal kaphat csomagot,
(2) Az előzetesen letartóztatott levelezési és látogató fogadási joga - védőjével, továbbá a 3. § (4) bekezdésének b) pontjában felsorolt szervezetek képviselőivel való érintkezés kivételével -, valamint a csomagküldeményhez való joga a büntetőeljárás eredményessége érdekében korlátozható.
3. § (4) A fogvatartott biztonsági felügyelet mellett, ellenőrzés nélkül tarthat kapcsolatot
a) a védőjével, a fogvatartás alapjául szolgáló ügyben eljáró jogi képviselőjével,
b) az ENSZ Emberi Jogok Bizottságával, az Emberi Jogok Európai Bizottságával és Bíróságával, a kínzás és az embertelen vagy megalázó bánásmód megelőzésére alakult Bizottság tagjaival, továbbá a magyar jogszabályok által az emberi, állampolgári jogok védelmére feljogosított szervezet tagjaival.
(7) A fogvatartott és hozzátartozója, valamint a (4) bekezdésben nem szereplő más személyek közötti kapcsolattartásra (látogató fogadása) előzetes egyeztetés szerinti időpontban, a rendőrség épületében, ellenőrzés és felügyelet mellett havonta két alkalommal, az idegenrendészeti őrizetes esetén ilyen korlátozás nélkül, alkalmanként 30 perc időtartamban kerülhet sor.
13. § A fogvatartott házasságot a fogvatartásért felelős szerv épületében köthet.

A vizsgálat megállapításai:
	A Baranya Megyei Rendőr-főkapitányság vezetőjének tájékoztatása szerint a Komlói Rendőrkapitányság bűnügyi osztályvezetője 2001. augusztus 14-én szerzett tudomást a fogvatartott házasságkötési szándékáról. Ezt megelőzően szóban jelezte ilyen irányú szándékát az előadójának és az ügyésznek, mire tájékoztatták, hogy írásban terjesszen elő kérelmet. Az osztályvezető augusztus 24-én ismételten beszélt a panaszossal, és felhívta a figyelmét, hogy írásban kell nyilatkozatot tennie.
A panaszos által augusztus 27-én írt kérelmet 29-én a - menyasszony lakhelye szerint illetékes - Berkesdi Körjegyzőségre továbbították. A körjegyző viszont értesítette a rendőrkapitányságot, hogy a Komlói Anyakönyvi Hivatallal vegyék fel a kapcsolatot. Ezt követően értesítették a menyasszonyt, hogy a szükséges iratokkal jelenjen meg a komlói rendőrkapitányságon, a szándéknyilatkozat felvétele érdekében.
A 19/1995. BM rendelet 13. §-a alapján a fogvatartott házasságkötésére csak a rendőrkapitányság épületében kerülhet sor. A Csjt.-ben előírt 30 napos várakozási idő eltelte után a rendőrkapitányság tanácstermét biztosítják a házasságkötésre.
	A látogatók fogadásáról vezetett nyilvántartás szerint a panaszos júliusban négy alkalommal - július 2-án, 4-én, 9-én és 30-án - fogadott látogatót, minden esetben a menyasszonyát. A beszélő időtartama kétszer valóban rövidebb volt, mint 30 perc (július 2-án 15 perc, július 4-én 8 perc). A 19/1995. BM rendeletben kötelezően előírt havi két alkalommal 30 perces látogatási időt azonban biztosították a fogvatartott számára. Ezen felül az előzetes letartóztatásban levő panaszos az előadója irodájában is találkozott a menyasszonyával; továbbá az előadó telefonbeszélgetésre is lehetőséget adott a fogvatartottnak.
	Vizsgálatom során - a kapott tájékoztatás és a rendelkezésre álló iratok alapján - alkotmányos jogokkal összefüggő visszásságot nem állapítottam meg. Miután a fogvatartott írásban is előterjesztette kérelmét, a Komlói Rendőrkapitányságon megtették a szükséges intézkedéseket a házasságkötés lebonyolítása érdekében. A jogszabályban meghatározott látogatási időt pedig biztosították a panaszos számára.
Mindezekre tekintettel a Baranya megyei rendőrfőkapitány tájékoztatását elfogadom és a vizsgálatot lezárom.

Budapest, 2001. szeptember 18.

Takács Albert